Nigeria, asa momo lɛ kɛ asa hee lɛ\nAtsɛɔ wɔjamɔhe lɛ Maŋtsɛyeli Asa, ejaakɛ Biblia mli tsɔɔmɔ ni yaa nɔ yɛ jɛmɛ lɛ gbalaa jwɛŋmɔ kɛyaa Nyɔŋmɔ Maŋtsɛyeli lɛ, ni ji Yesu shiɛmɔ lɛ saneyitso lɛ nɔ titri.​—Luka 8:1.\nJɛmɛ ji akutso lɛ mli he ni ajáa Nyɔŋmɔ yɛ diɛŋtsɛ. Jɛmɛ ji akutso lɛ mli he ni ajɛɔ atoɔ Maŋtsɛyeli lɛ he sane kpakpa lɛ shiɛmɔ lɛ he gbɛjianɔ. (Mateo 24:14) Esoro Maŋtsɛyeli Asai lɛ eko fɛɛ eko dalɛ kɛ bɔ ni ama lɛ ahã, shi amɛbɛ haŋtsii, ni yɛ hei pii lɛ, asafoi ni fa fe ekome kpeɔ yɛ jɛmɛ. Yɛ nyɛsɛɛ afii nɛɛ amli lɛ, wɔmamɔ Maŋtsɛyeli Asai akpei nyɔŋmai abɔ (kɛ́ aja mli lɛ, wɔmamɔɔ enumɔ daa gbi) bɔ ni afee ni asafoi babaoo ni atoɔ shishi lɛ aná he ko akpe yɛ. Te wɔfeɔ tɛŋŋ wɔfeɔ enɛ lɛ?​—Mateo 19:26.\nAsafoi lɛ fɛɛ tsuɔ onia kɛwoɔ fotro pɔtɛɛ ko mli ni akɛmamɔɔ. Akɛ shikai ni anáa yɛ fotro nɛɛ mli lɛ majeɔ nitsumɔhe nine lɛ ni amɛkɛmamɔɔ Maŋtsɛyeli Asai amɛhãa asafoi ni eko he miihia amɛ lɛ loo amɛkɛtsakeɔ bɔ ni amamɔ asai komɛi ahã lɛ.\nMɛi ni jɛ shihilɛi srɔtoi amli ni kɛ amɛhe ehã ni awooo amɛ nyɔmɔ mamɔɔ. Ato Maŋtsɛyeli Asai Amaamɔ Kui ahe gbɛjianɔ yɛ maji babaoo anɔ. Tsumaa sɔɔlɔi ni ajara amɛ awo kui amli kɛ mɛi krokomɛi ni kɛ amɛhe ehã fãa gbɛ kɛjɛɔ asafo kome mli kɛyaa ekroko mli yɛ maŋ kome too lɛ nɔŋŋ mli, ni akrowai po fata he, koni amɛyaye amɛbua asafoi lɛ kɛmamɔ amɛ-Maŋtsɛyeli Asai. Yɛ maji krokomɛi anɔ lɛ, ahala Odasefoi ni he esa koni amɛkwɛ ni amamɔ Maŋtsɛyeli Asai ni asaa ekomɛi hu yɛ kpokpai ni akɛhã amɛ lɛ anɔ. Eyɛ mli akɛ mɛi babaoo ni le ŋaa nitsumɔ lɛ hu kɛ amɛhe hãa moŋ, shi he fɛɛ he ni amaa tsũ lɛ eko yɛ lɛ, asafo ni yɔɔ jɛmɛ lɛ mli bii titri ji mɛi ni kɛ amɛhe hãa. Nɔ ni hãa anyɛɔ atsuɔ enɛ ji Yehowa mumɔ lɛ kɛ ewebii ni jɛɔ amɛsuɔmɔ mli amɛkɛ amɛhe hãa lɛ.​—Lala 127:1; Kolosebii 3:23.\nKɛmaje Mɔ Ko Kɛmaje Mɔ Ko Mɛni Hewɔ Wɔmamɔɔ Maŋtsɛyeli Asai Ni Te Wɔfeɔ Tɛŋŋ Wɔmamɔɔ?